贈虞公明察院
作者：李綱
朝代：宋

paragraphs: 岧嶤古城隅，下爲鳳凰池。
鳳去不復返，池水空漣漪。
傍有幽人廬，松竹森四圍。
結構極爽塏，借問居者誰。
先生聞道久，昨自海上歸。
食棗大如瓜，定曾見安期。
不知修何術，能奪造化機。
金鼎燦含葩，玉池灧生肥。
顛倒出龍虎，騰降分坎離。
行年五十餘，氣貎如嬰兒。
餘暇付圖史，不廢酒與詩。
髙堂會賓友，落筆風雨馳。
戲事聊復爾，一笑初何爲。
懸知廣成子，千歲形不衰。
顧我抱迂拙，與世真相違。
徒欲睎驥騄，曾未窺藩籬。
寓居邇函丈，數造董公帷。
願聞衆妙門，成此一段奇。
胡爲久閉拒，客至輙圍棋。
歸隱志已定，後會知何時。
銘心誓相學，發藥幸教之。
他年倘有得，同駕雲中螭。